Éyɔ̌ŋ yā Dávid bân fám dzíé bázu suan á Siglag vá ámōs lála á sɔ̄ kɔ́b naa Amalekít bə́ ngákwí ékūkúá á Négev ai á Siglag, ńdɔ̄ bə́ ngányaban á Siglag, bə́ mān dígī dzāl ásə ai ndóan. 2Bə́ mān bǐ bīníngá a tádígi á mɔ́ngɔ́ a kələ kwí á nyīá modo, hədá təge wé mod, bə́ ngákə ai bɔ́ və ǹkǎn, bə́ ngatoŋ hə zěn dzābán. 3Á suan bân bod bóé bə́ ngásuan á dzāl, bə́ sɔ́ kɔ́b naa dzǎl ńdīgan ǹdígán ai ndóan, bəyál bábán, ai bɔ́n bábán ai bəngɔn bábán, bə́ man yǎ kə̌ mīńkóm. 4Dávid bân bod bóé yā á ngābə́ ai bɔ́, bə́ bwé fɔ̄ɔ̄ ńyōn ányu, bə́ ngayón a kələ kwí anə́ bibə́gē bí kələ́g bɔ́ man, təgě fə ai ngul yǎ áyōn. 5Amú bīníngá bə́ Dávid bə́bɛ̄ bə́ ngákə miǹkóm, Ahinoam yǎ Izrêl ai Avigáil, miníngá Naval yǎ Karmɛ̂l. 6Dávid a ngábi miǹtyé éyə̄gan amú bod bə́ yiigi nyé lūm ngɔg ású bɔ́ bə́sə̄ bə́ wógo ǹnə́m mīńtyé ábuí ḿból bə́ sɔɔg bɔ́n bábán ai bəngɔn bábán. Hədá ńdɔ̄ Dávid a ngádúgan bi áwonóŋ ábə Ǹtondôbə Zambá wóé. 7Nyé ai fada Abiatar, ndómán Ahimélek nâ: “Á ńkogolán, zǎ ai ma efod”, ńdɔ Abiatar a ngákə və́ Dávid efod. 8Dávid a sílí Ńtondôbə nâ: “Ngə́ matoŋ bízilingǎn bī, yə mə́ ǹdilán bɔ aná, yə tə dilan ?” Ǹtondôbə nyé ai nyé nâ: “Toŋó bɔ̄, amú wayi fɔ́ɔ́ bɔ dilan, təge ai bisó, ó sǎ fə̄ bɔ́ byə́m.” 9Ńdɔ̄ hḿ Dávid a ngákə̄ wé, bân é fám miǹtɛd mísamǎn yā é ngábə́ ai nyé bə́ kə́ suan ótotóŋ Besor. Ḿból bod miǹtɛd míbɛ̄ bə́ ngáku sɔ́m, ńdɔ̄ bálígí vóm tē. 10Dávid nyé a kə́ə́ fɔ̄ɔ̄ ai bod miǹtɛd mínyi amú bod miǹtɛd míbɛ̄ bə́ ngáku sɔ́m, təgě fə dzǎm dǎŋ Besor. 11Bə́ ngákə sɔ̌m mān Égîptɛn áfūb, bə́ kə́ə́ ai nyé ábə̄ Dávid, bə́ və̌ fə̄ nyé ḿbāŋála yǎ ádī ai məndím yā ányū. 12Bə́ və́ə́ fə̄ nyé bibumá bí faige ai mim̀bɔ́m míńkód bibumá bí wɔ̂n míbɛ̄. Ádí á ngādí byā, fəg dzié é dūgán sɔ̄, a mǎn wōn, amú vála kə́ á kân dí ḿbāŋála ai ányū mə̄ndím məlú mə́lɛ́, məmǒs fə̄ mə́lɛ́.